钦定古今图书集成/明伦汇编/氏族典/第187卷 > 萧业
## 钦定古今图书集成/明伦汇编/氏族典/第187卷 > 萧业

按《梁书长沙嗣王业传》：“长沙嗣王业，字静旷，高祖长
兄懿之子也。幼而明敏，识度过人。仕齐，为著作郎、太
子舍人。宣武之难，与二弟藻、象俱逃匿。高祖既至，乃
赴于军，以为宁朔将军。中兴二年，除辅国将军、南琅
邪清河二郡太守。天监二年，袭封长沙王，征为冠军
将军，量置佐史。迁秘书监。四年，改授侍中。六年，转散”
骑常侍、太子右卫率，迁左骁骑将军，寻为中护军，领
石头戍军事。七年，出为使持节、都督南兖兖徐青冀
五州诸军事、仁威将军、南兖州刺史。八年，征为护军。
九年，除中书令，改授安后将军，镇琅琊、彭城二郡，领
南琅琊太守。十年，征为安右将军、散骑常侍。十四年，
复为护军，领南琅琊彭城，镇牙琅琊。复征中书令。出
为轻车将军、湘州刺史。业性敦笃，所在留惠，深信因
果，笃诚佛法。普通三年，征为散骑常侍、护军将军。四
年，改为侍中、金紫光禄大夫。七年，薨，时年四十八，谥
曰元。有《文集》行于世。子孝俨嗣。